বলা হয়, সর্বভারতীয় স্তরে কুইজকে প্রথমবার ছড়িয়ে দিয়েছিলেন এক বাঙালি, সিদ্ধার্থ বসু। কুইজ নিয়ে চর্চার নিরিখে আপনি নিজে বাংলাকে কত নম্বর দেবেন?
একটা সফল কুইজ শো দাঁড় করানোর জন্য বাংলার চেয়ে উপযুক্ত জায়গা আর দু’টো নেই বলে আমি মনে করি। বিভিন্ন বিষয় নিয়ে চর্চায় এখনও বাঙালিরা এগিয়ে। সুতরাং কুইজের জমি খুব শক্ত এখানে। কালার্স বাংলায় আগামী ১৬ জুলাই থেকে শুরু হচ্ছে, ‘কে হবে বাংলার কোটিপতি’। যা এই শক্ত জমিতে আরও একটা পদক্ষেপ। এই শো’এ নলেজ গেমের মধ্যে দিয়ে চোখের পলকে জীবন পাল্টে যেতে দেখবেন দর্শক।
 
প্রসেনজিৎ এই শো হোস্ট করছেন। ওঁকে কী টিপ্‌স দিলেন আপনি?
কুইজিংয়ের ব্যাপারে দেখলাম আমার সঙ্গে ওর মানসিকতা বেশ খানিকটা মেলে। এবং ও আমার উপর সম্পূর্ণভাবে ভরসা করেছে। একজন অভিনেতা আর অ্যাঙ্করের মধ্যে যে ব্যালান্সটা দরকার, আমার ধারণা সেটা এই শো’এ প্রসেনজিৎ সফলভাবে করতে পারবে। ওকে এই শো’এ ‘বুম্বাদা’ হিসেবেই চাই আমরা।
 
আগে কুইজ শো হোস্ট হিসেবে পরিচিত ছিলেন আপনি কিংবা ব্যারি ও’ব্রায়েনের মতো কুইজমাস্টাররা। রুপোলি পরদার তারকারা সেই জায়গায় চলে এলেন ধীরে ধীরে...।
এর পিছনে কয়েকটা কারণ রয়েছে। প্রথমত, ‘কৌন বনেগা ক্রোড়পতি’, বাংলায় ‘কে হবে বাংলার কোটিপতি’ জাতীয় শো’গুলো অত্যন্ত বড় আকারে এবং টাকা খরচ করে তৈরি করা। যা একেবারেই নিশ্‌ দর্শকের জন্য নয়। ‘মাস’এর জন্য। যথাসম্ভব বেশি সংখ্যক দর্শকের কাছে যাতে পৌঁছে যায় অনুষ্ঠানটা, সেই চেষ্টাই করা হয়। কোনও জনপ্রিয় মুখ যদি শো হোস্ট করেন, তাহলে তা শো’এর জনপ্রিয়তা বাড়াতে তো সাহায্য করবেই। সারা বাংলায় যেমন সেই জনপ্রিয়তা রয়েছে প্রসেনজিতের। যাঁরা হয়তো এমনিতে কুইজ শো দেখতেন না, তাঁরাও বুম্বাদার জন্য অনুষ্ঠানটা দেখবেন।
 
‘কুইজ টাইম’ হোক কিংবা ‘কেবিসি’, প্রশ্নগুলোর নেপথ্যের মাস্টারমাইন্ড ছিলেন আপনিই। সুপারস্টাররা সেই জায়গায় চলে আসায় প্রশ্ন এবং প্রশ্নকর্তার সংযোগটাই আর নেই...। 
গোটা ব্যাপারটার যে ডেমোক্রেটাইজেশন হয়েছে, সেটা মেনে নিতে হবে। কোনও শো প্রাচীনকাল থেকে এক রকম ভাবেই চলতে থাকবে, এর কোনও মানে নেই। চাহিদা অনুযায়ী ফরম্যাটও পাল্টেছে। ‘মাস্টারমাইন্ড’এর পাশাপাশি ‘কেবিসি’র সহাবস্থানটাও জরুরি।

সিদ্ধার্থ
কুইজের সঙ্গে যে কোটিপতি হওয়ার উত্তেজনাটা জুড়ে দেওয়া হয়েছে, সেটা নিয়ে কী মত আপনার?
পুরস্কারমূল্যটা শো’এর একটা অংশ। শো’এর নাটকীয়তাকে যেটা কয়েকগুণ বাড়িয়ে দেয়। এই ধরনের শো’এ প্রত্যেকে আলাদা আলাদা উদ্দেশ্যে আসেন। এবং সেটা শুধু টাকার জন্য নয়। কেউ কেউ আসেন পরিচিতি পাওয়ার জন্য, কেউ বা কুইজকে ভালবেসে। খেলার শেষে কেউ যেমন প্রচুর টাকা জিততে পারেন, আবার ততটাই কিন্তু হারতেও পারেন! শো’এ জেতা অর্থমূল্য কারও স্বপ্নপূরণে সাহায্য করে। শো’এ উঠে আসা সেই অভিনব গল্পগুলো দর্শকের কাছে দৃষ্টান্ত। কাজেই বিষয়টা শুধু কোটিপতি হওয়ার লোভ নয়। দ্য ডিফারেন্স বিটুইন নিড অ্যান্ড গ্রিড— এই ব্যাপারটা প্রথমেই স্পষ্ট করে জেনে নেওয়া হয় প্রতিযোগীদের থেকে। এ দেশে আটটা ভাষায় হয়েছে এই শো। এতটা জনপ্রিয় হওয়ার প্রধান কারণ, সাধারণ মানুষ রিলেট করতে পারেন।
আপনার মতে, একজন সফল কুইজার হওয়ার চাবিকাঠি কী?
সাধারণ জ্ঞানের উপর অসম্ভব দখল থাকতে হবে। এবং নিজের চিন্তা-ভাবনাগুলো পরিষ্কারভাবে ভাষায় প্রকাশ করতে জানতে হবে। আমাদের একটা সাধারণ ধারণা রয়েছে, বেশিরভাগ ক্ষেত্রে ছেলেরাই কুইজ করে। তাই শো’এর ক্ষেত্রে আমাদের সব সময় চেষ্টা থাকে, যাতে প্রতিযোগিতায় মেয়েদের অন্তত ৫০ শতাংশ অংশগ্রহণ থাকে। দেশের বিভিন্ন প্রান্তের প্রত্যেক জোন থেকে যেন ন্যূনতম কিছু শতাংশ অংশগ্রহণ থাকে। একজন কুইজারের পড়াশোনা কতটা বা কী নিয়ে কিংবা কোন ব্যাকগ্রাউন্ড থেকে সে এসেছে— সেগুলো জানাও জরুরি। অনেকগুলো ধাপ পেরনোর পরেই হটসিটে বসার সুযোগ পাওয়া যায়।
 মনে প্রশ্ন জাগলে এই প্রজন্ম গুগ্‌ল সার্চেই অভ্যস্ত। নতুনদের মধ্যে কুইজে আগ্রহ নিয়ে আপনি কতটা আশাবাদী?
গুগ্‌ল বা অন্য যে কোনও সার্চ ইঞ্জিন একটা শক্তিশালী অস্ত্র মাত্র। সেটা ঠিকমতো ব্যবহার করতে, কাজে লাগাতে জানতে হবে। সত্যি আর মিথ্যের তফাত করতে শিখতে হবে। গুগ্‌ল ক্যান ইনক্রিজ দি অ্যাপেটাইট,  দি অ্যাকিউরেসি, বাট ইট’স নট দ্য ফাইনাল আনসার। তাই নতুন প্রজন্মকে নিয়ে আমি আশাবাদী!